Inwoners gryp self in om skole te beskermBeskadigde skoolgeboue in Vuwani, Limpopo (Mei 2016) (Foto: ANA) Inwoners van Vuwani in Limpopo het self patrolliegroepe gevorm om deurnag hul skole van gewelddadig betogers te beskerm. Minstens 23 skole is reeds afgebrand of gevandaliseer. Cassius Ngobeni, ŉ lid van die gemeenskap, het gesê hulle is bewus van die groep mense wat in die aande die skole aan die brand steek. “Hulle het probeer om [dit] met ŉ petrolbom aan die brand te steek, maar hulle was onsuksesvol,” het hy gesê. Ngobeni is deel van ŉ groep Bungeni-inwoners wat onderneem het om by die skoolhekke te slaap om die skole te beskerm. Besorgde inwoners het intussen patrolliegroepe gevorm om betogers te verhoed om hul gebied te betree. Die betogers van Vuwani en omliggende gebiede het Donderdag van een gebied na ŉ ander beweeg en regeringskole en eiendom afgebrand. Die betoging volg ná die inwoners verlede week Vrydag ŉ aansoek in die hooggeregshof verloor het om seker te maak dat die gebied weer by die Makhado-munisipaliteit (Louis Trichardt) ingesluit moet word. Leiers van die gemeenskap het Sondag vergader en inwoners is versoek om hulself van gewelddadige optrede te weerhou in die lig van die hofuitspraak. Die betogers het egter dié versoek van die hand gewys en gesê hulle sal steeds die regering se plan, om hulle by Malamulele-munisipaliteit (Thohoyandou) in te sluit, beveg. Die ANC het intussen in die gebied inbeweeg en ŉ ministeriële span saamgestel om in te gryp. Die party het ook die inwoners versoek om kalm te bly. “Suid-Afrika is ŉ grondwetlike demokrasie, waar die hof die hoogste gesag is. Ons doen ŉ beroep op diegene wat nie tevrede is met die uitspraak nie, om hulself na die hof te wend,” het Nocks Seabi, provinsiale sekretaris van die ANC, gesê. Lees alle vorige berigte oor Vuwani op Maroela Media.